P. Anastasju Cuschieri, f'għeluq il-ħamsin sena minn mewtu Mill-knisja li ħabbejt u nsiġt b'tant qima L-għanjiet tal-Karmnu u l-isbaħ poeżija, Ħriġt l-aħħar darba u miegħek it-tislima Ta' min rawwimt u għallimt dil-ħbiberija. Ma ninsa qatt il-jum, il-ħeġġa, il-ħlewwa Tal-ewwel darba meta bdejt turini Indomm il-versi biex ingħaraf sewwa L-oqsma li xettilt int, fejn ridt tmexxini. Għalija tibqa' l-ferħ, il-lehma, il-ġibda Għal dak li hu qaddis, il-ward tal-ġonna Li int saqqejt u li kull sena jibda Jiftaħ sabiħ fix-xahar minn tal-Madonna. Ismek fuq l-art marbut b'Kelma Maltija Fis-sema nktibt Poeta ta' Marija. Nota tal-awtur: Din il-poeżija nkitbet fil-mewt tal-Prof. (Greg) u kienet inqrat waqt il-funeral tiegħu fis-Santwarju tal-Karmnu. 142 Leħen il-Malti